ডিসেম্বর মাসের প্রথম সপ্তাহে পুঁজিবাজারের মন্দা ঠেকাতে ব্যাংকের অতিরিক্ত বিনিয়োগ সমন্বয়ে সময়সীমা দুই বছর বাড়ানোর বিষয়ে ঘোষণা দেন অর্থমন্ত্রী। বছরের শেষ দিকে ব্যাংকের সহযোগী প্রতিষ্ঠানের (ব্রোকারেজ হাউস ও মার্চেন্ট ব্যাংক) মূলধনকে পুঁজিবাজার এক্সপোজার বা বিনিয়োগ হিসাবে গণ্য না করার বিষয়ে প্রজ্ঞাপন জারি করে বাংলাদেশ ব্যাংক। শেয়ারবাজারে অস্থিরতা প্রশমনের এমন প্রয়াসে বাজারে ইতিবাচক প্রভাব পড়লেও বছরজুড়ে বিরাজমান মন্দার কারণে লোকসান গুণতে হয়েছে সাধারণ বিনিয়োগকারীদের। সার্বিকভাবে আরও একটি হতাশাজনক বছর পার করেছে পুঁজিবাজারের সাধারণ বিনিয়োগকারীরা। বিশেষ করে মার্জিন ঋণধারী বিনিয়োগকারীদের পরিস্থিতি আরও নাজুক আকার ধারণ করে। বাজারে মন্দার জন্য ২০১৫ সালেও রাজপথে বিক্ষোভ সমাবেশ করেছে বিনিয়োগকারীরা। তবে গত কয়েক বছরের তুলনায় তাদের প্রতিবাদ কিছুটা ম্লান ছিল। মন্দা বাজারেও অতিরিক্ত প্রিমিয়ামের মাধ্যমে কোম্পানিগুলোকে আইপিও অনুমোদন দেয়া, বাজারে ধস ঠেকাতে ব্যর্থ হওয়ায় বাংলাদেশ সিকিউরিটিজ এ্যান্ড এক্সচেঞ্জ কমিশনের (বিএসইসি) চেয়ারম্যানের পদত্যাগ দাবি করেন বিনিয়োগকারীরা।